BIG จัดงาน “BIG Camera BIG PRO DAYS ครั้งที่ 9” หวังโกยยอดขาย 100 ลบ.
BIG จัดงาน "BIG Camera BIG PRO DAYS ครั้งที่ 9" ในวันที่ 1-6 ก.ย.58 คาดโกยยอดขายในงาน 100 ลบ.
1 ก.ย. 2558

นายธนสิทธิ์ เธียรกาญจนวงศ์ กรรมการผู้จัดการ บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG เปิดเผยว่า บริษัทเตรียมจัดงาน BIG CAMERA BIG PRO DAYS ครั้งที่ 9 ระหว่างวันที่ 1-6 ก.ย.58 ชั้น 1 ศูนย์การค้าเซ็นทรัลเวิลด์ ภายใต้คอนเซ็ปต์ Less is More, more Passion งานของคนที่รักการถ่ายภาพห้ามพลาด เพราะงานนี้ถือเป็นการรวมตัวครั้งสำคัญของแบรนด์กล้องดิจิตอลและอุปกรณ์การถ่ายภาพ จากทุกแบรนด์ชั้นนำ ซึ่งจะมาอัพเดท เทรนด์กล้องถ่ายภาพ พร้อมกับโปรโมชั่นพิเศษ ที่เตรียมมาให้กับลูกค้าเฉพาะในงานนี้เท่านั้น โดยคาดว่าการจัดงานครั้งนี้จะมียอดขายถึง 100 ล้านบาท
สำหรับแนวโน้มตลาดกล้องดิจิตอลและอุปกรณ์การถ่ายภาพ ยังคงคึกคักอย่างต่อเนื่อง โดยเฉพาะบางกลุ่มสินค้ามีอัตราการเติบโตสูงมาโดยตลอด แม้ภาพรวมเศรษฐกิจจะชะลอตัว เนื่องจากเป็นสินค้าที่อยู่ในกระแส โดยกลุ่มลูกค้ากลุ่มใหม่ส่วนใหญ่เป็นกลุ่มวัยรุ่น นักศึกษา และผู้หญิง ทำให้ไม่ได้รับผลกระทบมากนัก เห็นได้จากผลการดำเนินงานในไตรมาส 2/58 ที่รายได้และกำไรปรับตัวสูงสุดเป็นประวัติการณ์